**דברי תורה לחג השבועות**

**נאמר בתורה (דברים טז) "ושמחת בחגך אתה ובנך ובתך והלוי והגר והיתום והאלמנה אשר בקרבך". לפיכך חייב אדם לשמח עמו ברגל (בחג) את העניים והאביונים והאלמנות והיתומים, והיא חובה קדושה. ויוכל לצאת ידי חובת מצוה זו, בנתינת צדקה לעניים לפני החג, כדי שיהיה להם במה לשמוח בחג. הדבר נכון גם לגבי שבתות שכמו שדואג ששולחנו יהיה ערוך ומוכן והמאכלים יהיו מוכנים, יחשוב על עניי עירו שאין להם מה לאכול בשבתות ובחגים וישתדל כל אחד לפי יכולתו לעזור לעניים יתומים ואלמנות.**

**כידוע בחג השבועות אנו אוכלים מאכלי חלב. והינה ניתן לשאול, מדוע דווקא חג השבועות מסמל את מאכלי החלב? מה מיוחד בחג הזה שדווקא בו נוהגים אנו באכילת מאכלי חלב. סיבה ראשונה וחזקה, פירש הגאון הרב מרדכי אליהו זצ"ל, "יש שכתבו שהטעם לאכילת מאכלי חלב ואחר כך בשר בחג השבועות, הוא כדי להדגיש את השוני שלנו מהמלאכים שאכלו אצל אברהם אבינו בשר וחלב, ובזכות השוני הזה ניתנה לנו התורה ולא להם. סיבה שניה, התורה נמשלה לחלב, כפי שאומר הפסוק: "דבש וחלב תחת לשונך", וכפי שהחלב יכול להזין ולקיים את התינוק, כך גם התורה מספקת את התזונה הרוחנית הדרושה לנשמת האדם. סיבה שלישית, הגימטרייה של המילה "חלב" היא 40. רמז ל 40 יום שהיה משה רבנו בשמיים לכבוד התורה הקדושה. וגם 40 גימטריה של האות מ' – האות בא מתחילה הגמרא (התורה שבעל פה) "מאימתי" גם כן מ' שווה 40. וגם עוד סיבה, אומרים 70 פנים לתורה, ולכן הגימטריה של המילה "גבינה" עולה 70, כמניין "גבינה" וכך נהוג לאכול מאכלי גבינה. סיבה חמישית וחזקה מאוד, אם נסתכל בגמרא בסוטה דף י'ב ב' ניראה שהגמרא שם מדברת על משה רבנו, אם נסתכל היטב, משה רבנו נולד ב ז' באדר, לאחר 3 חודשים אומר לנו הכתוב שמשה הונח על שפת היאור, לאחר 3 חודשים ששם הצפינו אותו בבית, לא יכלו עוד להחביא אותו ולכן הונח על שפת היאור. והינה איך זה קשור למאכלי החלב? אז אפשר לבאר ולפרש, כידוע, לאחר שמשה רבנו הגיע לבית פרעה ע"י בתיה שאימצה אותו והצילה אותו, היה צריך להניק אותו בחלב. באותם ימים לא היו תחליפי חלב לתינוקות, ובמקרה של משה, הוא סירב לינוק מהנשים המצריות. התלמוד מסביר שפיו היה חייב להישאר טהור, מכיוון שהוא עתיד לדבר עם השכינה. לבסוף מצאה בתיה אישה אחת שממנה הוא הסכים לינוק, והיא יוכבד, אמו האמיתית. ולכן זכר לחלב הזה הטהור ששתה משה רבנו ניתנה לנו התורה שנקראת תורת משה, והכל כל המסירות נפש שלו והקדושה החלה בהיותו קטן בבית פרעה שינק חלב טהור מאימו, ולא חלב טמא מהמצריות. סיבה שישית, עם ישראל קיבל את התורה באותו מעמד, ואז לא היה יודע לשחוט, ולכן בגלל שבשבועות קיבלו את התורה והיו חייבים לאכול בשחיטה, נמצא שלא יכלו לאכול בשר בשבועות כי לא למדו עדיין איך לשחוט ועל כן אכלו רק מאכלי חלב. סיבה שביעית, התורה מתחילה באות ב' ונגמרת באות ל', ונדרשת ב ח' דרגות שהן : כשר ופסול, טמא טהור, חייב זכאי, אסור מותר. ולכן אותיות ב' ו ל' של תחילה וסוף התורה + ואות ח' של 8 דרגות שבהן התורה נדרשת יוצא לנו ביחד המילה "חלב".**

**וחשוב להדגיש ולומר, חייב אדם לשמוח בחג זה ואין שמחה אלא בבשר ויין כפי שנאמר בגמרא בחגיגה דף ח' ב'. ולכן לא יסתפק רק במאכלי חלב אלא, יאכלו גם בשר. אומנם מי שאינו שמח במאכלי בשר אין זו חובה כלל.**

**ואם נסתכל ונתעמק, מדוע קוראים מגילת רות דווקא בשבועות? ומדוע קוראים לחג השבועות עצרת? אז תחילה נענה על השאלה השניה, מדוע ניקרא חג השבועות עצרת? כיוון שבחג השבועות ניתנה לנו התורה, ורק על ידי התורה הקדושה ניתן לעצור את היצר הרע ולכן ניקרא חג השבועות מלשון "עצרת" מלשון לעצור את היצר הרע ע"י התורה שקיבלנו במעמד הר סיני. ולגבי השאלה על מגילת רות, מדוע קוראים בה דווקא בשבועות? כידוע דוד המלך הוא מזרעה של רות המואביה, ובמגילת רות מסופר על רות ועל ייחוסו של דוד , ובשבועות נפטר דוד המלך ולכן קוראים אנו על ייחוסו של דוד המלך במגילת רות. רות ובועז הולידו את עובד, עובד הוליד את ישי וישי הוליד את דוד. ועל כן קוראים מגילת רות שזה הייחוס לדוד המלך שנפטר בחג השבועות. ועוד סיבה מדוע קוראים מגילת רות, כי התורה ניתנה בשבועות, וגם במגילת רות מתואר כל החסד שעשתה רות. בכלל כל המגילה היא חסד אחד גדול. גם התורה כולה חסד, שנאמר "ותורת חסד על לשונה". והתורה תחילתה גמילות חסדים וסופה גמילות חסדים. תחילתה גמילות חסדים: "ויעש ה' אלהים לאדם ולאשתו כתנות עור וילבישם". וסופה גמילות חסדים: "ויקבר אותו" את מי? את משה רבנו, הקדוש ברוך הוא עוסק בקבורה? ועוסק בלהלביש את אדם וחווה? זה חסד אחד גדול. ונתבונן בחסד הגדול שעשתה רות, שלמרות שהיתה בתו של מלך מואב, היא התלוותה לנעמי חמותה ודבקה בה. וכזכור, לנעמי היו שתי כלות: ערפה ורות, רות זכתה להתגייר ולהיות אם המלכות, ואילו ערפה לא זכתה. לא זו בלבד שלא זכתה, אלא שלאחר שנפרדה מנעמי, ילדה את גולית (מסכת סוטה מ"ב, ב') עד שנלחם מולו דוד והרגו.
וגם מוזכרת מגילת רות בשבועות כפי שאמרנו כדי לחזק תורה שבעל פה, מפני שכתוב בתורה "לא יבא עמוני ומואבי בקהל ה' " ואילו "אמרו חז"ל : "עמוני" ולא עמונית, "מואבי" ולא מואבית, וזוהי תורה שבעל פה, ומזה למדנו שהותרה רות המואביה להנשא לבועז ולכן מסופר לנו כל מגילת רות בשבועות שזה קשור לדוד המלך, שלא יחשבו חס ושלום שלא ראוי דוד המלך לבוא בקהל ה'.**

**ואם נסתכל היטב, רות תחילה לפני הגיור היתה מחוייבת ב 7 מצוות בני נח ואחר כך לאחר שהתגיירה היתה מצוות בתרי"ג מצוות (613), ורות בגימטריה 606 + 7 מצוות בני נח יחד זה 613 תרי"ג מצוות.**

**וכאשר אמר דוד בתהילים : "טוב לי תורת פיך מאלפי זהב וכסף" למה התכוון? חז"ל אומרים שאחרי שהרג דוד את גלית, זרקו לו כולם הרבה כסף וזהב, ובא דואג האדומי שהיה שונא את דוד, ואמר להם "למה אתם מכבדים אותו הלא הוא בא מרות המואביה ואסור לבוא בקהל ה" כתוב מואבי לא יבוא בקהל ה', עד שבאו הסנהדרין ואמרו שכך מקובל משמואל הרמתי "עמוני ולא עמונית", וזה מה שאמר דוד המלך "טוב לי תורת פיך מאלפי זהב וכסף". שהתורה שבעל פה הצילה אותו מדברי דואג שרצה לביישו שקיבל כסף וזהב ומתנות.**

**הבעל שם טוב**

**חוץ מהתורה הקדושה ומפטירתו של דוד המלך בחג השבועות, הדבר השלישי שקרה הוא פטירתו של הבעל שם טוב. והינה כידוע הבעל שם טוב הקים את תנועת החסידות, כל חייו היה קדוש וצנוע ולא רצה להתפרסם והיה ניראה כאחד האדם.**

**בצעירותו לא היה הבעל שם טוב מפורסם בכלל, מספרים שפעם אחת בעל הבית שבו התאכסן הבעל שם טוב, נסע לאיזה רב קדוש. רצה רבנו לנסוע עימו, ולא הסכים בעל הבית לקחתו. פעם אחת שבעל הבית נסע שוב, בלי שבעל הבית שם לב, נעמד הבעל שם טוב על הקרש החיצוני שבולט מאחורי העגלה, והעגלה יצאה לדרכה. בדרך, כשעברו בכפר אחד, זרק נער גוי אבן על רבינו הקדוש, והחל לרדת מפניו של הבעל שם טוב דם רב בגלל האבן.
כשחזרו מנסיעתם ועברו באותו הכפר, ראו הרבה אנשים שהתקבצו במקום שבו זרק הנער הגוי את האבן. עצרו האנשים את העגלה ולא נתנו להם לנסוע לדרכם עד שיתנו להם עצה מה לעשות עם הנער הגוי. גופו של הנער נדבק לארץ והוא הלך ושקע באדמה, וכל מה שעשו כדי להוציאו מן האדמה לא עזר וגופו שוקע עוד ועוד. הבעל שם טוב הביט בנער ואמר לו "האם תפסיק לזרוק אבנים על יהודים?" הנער רק הרכין את ראשו מרוב בושה ושתק. מיד הבעל שם טוב נתן עיניו באדמה ובנער והחל הנער להתרומם מעלה מעלה ולצאת מהאדמה מבלי שאיש ימשוך אותו. כך האיש האלמוני הזה (הבעל שם טוב) היה מופת וקדוש לעיני רבים. כולם נבהלו מפניו והחלו להעריצו. הבעל שם טוב עשה עוד נס, הוא גרם לכל העיר הזאת לשכוח מהסיפור וכל מי שנכח שם שכח מהנס הזה. הבעל שם טוב רצה שלא ידעו עליו וברח מהכבוד, כל כולו היה צנוע, בדיוק כמו שהתורה הקדושה מלמדת אותנו. על כך אמר רבי שמחה בונים מפשחיסה בשם רבי לוי יצחק מברדיטשוב, כי הנס הגדול היה לא הנס הראשון שהוציא את הילד מהאדמה אלא, הנס השני שגרם לכולם לשכוח מה שראו כדי שלא יעריצו אותו והעדיף להישאר צנוע, זה הנס היותר גדול.**

**האש שהדליק הבעל שם טוב**

**ממשיך דרכו של הבעל שם טוב היה המגיד ממעזריטש – רבי דוב בער, שבהתחלה לא ידע בכלל מי זה הבעל שם טוב. המגיד בעצמו היה חכם גדול ובקי בתלמוד ובהלכה, וכן בקבלה. תמה רבי דוב בער על השמועות והחליט לנסוע אל הבעל שם טוב כדי להתרשם ממנו פנים אל פנים ולנסותו. הנסיעה אל מז'יבוז' התארכה והמגיד, שהיה מתמיד גדול בלימוד, לא יכול היה להתפנות ללימודיו בדרך, כפי שנהג בביתו. התחיל המגיד להתחרט על שנסע והצטער על ביטול התורה. כשהגיע לבסוף אל הבעל שם טוב, בטוח היה המגיד שישמע ממנו דברי תורה, אבל הוא שמע רק מעשה שקרה לבעל שם טוב, שנסע בדרכים כמה ימים, והאוכל נגמר ולא היה לו אפילו לחם לתת לבעל העגלה הגוי. ולפתע נעצר בדרכם גוי ובידו שק מלא לחם, והוא קנה ממנו לחם עבור בעל העגלה. ביום השני נכנס שוב המגיד אל הבעל שם טוב, בתקווה לשמוע ממנו דברי תורה, ושוב שמע ממנו רק מעשה, איך שפעם אחת בהיותו בדרך לא היה בידו מעט קש לתת לסוסים. גם בפעם זו נזדמן לפניו אדם, וממנו קנה הבעל שם טוב קש, ונתן אוכל לסוסים. המגיד לא הבין כי את הרמזים שרמז לו הבעל שם טוב במעשיות. בשל כך חזר אל האכסניה ואמר למשרתו: "הייתי רוצה לשוב לביתי מיד, אולם השמש כבר שקעה וחשוך בחוץ. אם כך נישן ואז נצא לדרכנו." בחצות הלילה, שלח הבעל שם טוב את משרתו שיקרא למגיד אליו. כשנכנס המגיד אל החדר שאל אותו רבינו "יודע אתה ללמוד?" המגיד בביטחון מלא השיב "כן".
"האם יש לך ידיעה בחכמת הקבלה?" שאל הבעל שם טוב את המגיד. "כן" השיב בחזרה.
הראה לו הבעל שם טוב פרק אחד מספר הקבלה "עץ חיים", והמגיד ביקש מעט זמן לעיין בו. אחרי זמן קצר הסביר המגיד לבעל שם טוב את הפשט, וביאר את דברי הקטע. אמר לו רבינו "אינך יודע כלום". חזר המגיד ועיין שוב בקטע ואמר בביטחון מלא :"ההסבר שנתתי נכון הוא. ואם כבוד הרב יודע פירוש אחר, יאמר נא לי, ואראה מי כיוון לאמת." הבעל שם טוב פנה למגיד ואמר: "עמוד על רגליך", כשקם רבי דוב בער על רגליו, התחיל רבינו לומר את הפרק מתחילתו ועד סופו בעל פה. מיד התמלא הבית כולו אור גדול, ואש רוחנית הייתה ניראת סביבם. המגיד נחרד והזדעזע ממראה עיניו, הוא ראה את האש מתלקחת סביבו והרגיש חום עצום שאי אפשר לתארו, באותו הפרק היו כמה שמות של מלאכים, ובכל פעם שאמר הבעל שם טוב את אחד מן השמות יכלו שניהם לראות את המלאכים בעיניהם ממש.
כשסיים את קריאתו, פנה רבינו אל המגיד ואמר לו: "הפירוש שלך נכון היה, אולם הלימוד שלך היה חסר חיים ונשמה." מיד באותו הרגע ביטל המגיד את נסיעתו ושלח את משרתו הביתה, והוא נשאר להיות חסיד אצל הבעל שם טוב ולמד ממנו עוד חכמות גדולות ועמוקות.**

**שני השעונים שעל הקיר**

**ונספר כיצד נפטר הבעל שם טוב בחג השבועות. בחג ערכו לפניו סעודה. בשעת הסעודה אמר למשרתו שיניח לפניו בקבוק גדול של דבש. הלך המשרת והביא בקבוק קטן. ראה הבעל שם טוב שלא נתקיימה בקשתו ואמר "ואין שלטון ביום המוות" כמו שכתוב בקהלת ח'. בזה רמז להם שעומד להיפטר מן העולם, "הנה זה סימן שכבר איבדתי את יכולת ההנהגה, ואפילו המשרת אינו מציית לי." אמר בשקט לעצמו.
אמר להם הבעל שם טוב "רואים אתם את שני השעונים שעל הקיר? כאשר שניהם יעצרו ויפסיקו לעבוד, תדעו שמסרתי את נשמתי לבורא". אחר כך הלך אל בית הכיסא. דאג לו המשרת, ורצה ללכת אחריו. שאל אותו רבנו "מדוע דווקא היום תרצה ללוות אותי? מה שונה היום מכל הימים?" והמשיך ללכת הבעל שם טוב לבדו. והנה, כשחזר מבית הכיסא ורחץ את ידיו, השעון הגדול עצר. סובבו אנשיו אותו, שלא יראה את השעון שעצר. אמר להם "אני יודע שעצר השעון, ואיני דואג, שהרי יודע אני בבירור כי כשאצא מהעולם הזה אכנס מיד לעולם אחר". ישב הבעל שם טוב על המיטה, וביקש שיעמדו תלמידיו סביבו ואמר להם דברי תורה. כאשר סיים, ציווה שיאמרו את הפסוקים שמלווים בהם את מיטת המת. הוא שכב על מיטתו, ושפתיו ממלמלות כוונות, אותיות ומילים על פי חכמת הנסתר. אט אט נחלש קולו עד שלא יכלו עוד תלמידיו להבין את המלים והאותיות היוצאות מפיו. לפתע החל לרעוד ואחר כך הפסיק לרעוד מעט ונרגע גופו, כולם הסתובבו אחורה בפחד לכיוון השעון השני, וראו שגם הוא עצר, בדיוק כפי שאמר להם הבעל שם טוב, כאשר שני השעונים יעצרו תדעו שמסרתי את נשמתי לבורא. ולימים העיד רבי לייב קסלר, שהיה נוכח שם, כי ראה את נשמתו של הבעל שם טוב יוצאת מגופו כמין שלהבת כתומה שצבעה תכלת.**

**"בידך אפקיד רוחי"**

**בכל לילה, בשעה שהיה רבי יצחק קורא קריאת שמע שעל המיטה ואומר "בידך אפקיד רוחי" היה נרדם מיד. ואם קרה, שאמר את הפסוק ולא נרדם, ידע כי עשה איזה חטא, ובשל כך אין רוצים לקבל את נשמתו בשמים עד שיעשה תשובה. פעם אחת אירע לו כך, ובדק רבי יצחק ולא מצא שום חטא. עד שנזכר, שישב במסיבת לצים שעשו צחוק ולכלכו שם רע על הבעל שם טוב, והוא ישב ביניהם ולא מחה כנגדם.
מיד קם ממיטתו וציווה לעגלון שיקשור את הסוסים, ובלי עיכובים נסע אל מז'יבוז' לבקש את מחילתו של הבעל שם טוב.
מעולם לא התראו רבי יצחק והבעל שם טוב זה את זה, ובמז'יבוז' לא הכיר איש את רבי יצחק. בשעת תפילת השחרית הלך רבי יצחק אל בית מדרשו של הבעל שם טוב ועמד להתפלל באחת מפינות החדר. באותו היום הוציאו ספר תורה לקרוא בו. והנה, אף שלא נפגשו מעולם, קרא הבעל שם טוב לרבי יצחק לעלות לתורה. וכך קרא "יעמוד מרן מורנו ורבנו רבי יצחק בן רבי יוסף". אחר כך, כשבירכו זה את זה בברכת "שלום עליכם" אמר לו הבעל שם טוב: "שלום עליכם מורי ורבי. אתה התלוצצת עליי "הבעל שם טוב", ונסעת דרך כה רבה. ולכן, הבעל שם טוב מוחל לך בלב שלם." איזה רוח הקודש, איזה ענווה היתה לבעל שם טוב, שמחל לכל אדם וקירב את כולם לתורה הקדושה.**

**אומר הרב עובדיה "וכבר פשט המנהג בכל תפוצות ישראל, להיות נעורים בליל חג השבועות ולעסוק בתורה, עד עלות השחר. וכפי שהוזכר בזוהר : חסידים הראשונים לא היו ישנים בלילה הזה והיו עוסקים בתורה. וכן אמרו עוד בזוהר הקדוש: כל אלו שמתקנים התיקון בלילה הזה ושמחים בו, כולם יהיו רשומים וכתובים בספר הזיכרונות, והקדוש ברוך הוא מברך אותם ב 70 ברכות וכתרים של עולם העליון" וזוכים לחיים טובים גם בעולם הזה וגם בעולם הבא. שנזכה כולנו לעסוק בתורה לשם שמיים ולאהוב כל איש מעם ישראל.**

**חג שבועות שמח**